Die eerste duisend dae van � baba se lewe
Die eerste duisend dae van 'n baba se lewe
Die direkte koste van wanvoeding op gesondheid word wêreldwyd in die omgewing van 20 tot 30 biljoen dollar per jaar geraam.
"Menseregtedag is op 21 Maart herdenk, en ek wil die fokus plaas op elke kind se reg om in die eerste duisend dae van sy of haar lewe die beste versorging te verkry, aangesien dit van kritiese belang is vir intellektuele ontwikkeling en lewenslange gesondheid," sê prof Mariana Kruger, Uitvoerende Hoof van die Departement Pediatrie en Kindergesondheid van die Universiteit Stellenbosch se Fakulteit Geneeskunde en Gesondheidswetenskappe.
Goeie voeding moet reeds tydens swangerskap begin. 'n Moeder met goeie gesondheid voorsien belangrike voedingstowwe aan die ontwikkelende fetus. Na die geboorte is eksklusiewe borsvoeding gedurende die eerste ses maande die heel belangrikste stap vir kinderoorlewing. "Babas in ontwikkelende lande wat in die eerste ses maande van hulle lewens uitsluitlik geborsvoed word, het 'n ses keer groter kans op oorlewing teenoor babas wat nie geborsvoed word nie," sê Kruger.
"Om die probleem van wanvoeding aan te spreek, is dit belangrik dat daar 'n politieke wilsbesluit is om doeltreffend strategieë daar te stel," sê Kruger.
"Veral Malawi en Nepal behaal sukses deur gesondheidswerkers strategies te plaas," sê Kruger. "Dit is nodig om te belê in gesondheidswerkers, veral diegene wat betrokke is tydens swangerskap en in primêre gesondheidsorgklinieke."
Borsvoeding is een van die belangrikste aksies, maar word nie oral in openbare plekke toegelaat nie. "Moeders moet kan borsvoed in die werksplek," sê Kruger. "Openbare vervoer moet ook toegerus wees met spesiale sitplekke, gereserveer vir moeders wat borsvoed."